กระทรวงแรงงาน เร่งประสานหาทางออกช่วยกลุ่มไรเดอร์ส่งอาหาร
นายบุญชอบ สุทธมนัสวงษ์ ปลัดกระทรวงแรงงาน กล่าวถึงกรณีกลุ่มไรเดอร์ส่งอาหารจำนวนมาก รวมตัวเรียกร้องที่บริเวณถนนเพชรบุรี เมื่อวันที่ 3 พฤศจิกายนที่ผ่านมา หลังบริษัท แกร๊บแท็กซี่ ประเทศไทย จำกัด เปลี่ยนระบบแบบใหม่ ทำให้เกิดปัญหาในการจองรอบงานที่เป็นการบังคับ ไม่ตอบโจทย์ในงานอิสระ รวมถึงระบบการจ่ายงานแบบคู่ที่บังคับให้ส่งงาน 2 ที่ต่อ 1 งาน และค่ารอบการส่งที่หายไป ในเรื่องนี้ ปลัดกระทรวงแรงงาน ยืนยันว่า กระทรวงแรงงานมีความพยายามในการที่จะเข้ามาดูแลสิทธิสวัสดิการของกลุ่มไรเดอร์ส่งอาหาร รวมถึงแรงงานนอกระบบทั้งหมด ที่ปัจจุบันยังไม่มีกฎหมายคุ้มครอง นายสุชาต ชมกลิ่น รัฐมนตรีว่าการกระทรวงแรงงาน จึงได้ผลักดันจัดทำ ร่าง พ.ร.บ.ส่งเสริมการพัฒนาคุณภาพชีวิตและคุ้มครองแรงงานนอกระบบ พ.ศ. ....ซึ่งได้ผ่านการเห็นชอบจากที่ประชุมคณะรัฐมนตรี (ครม.) แล้ว ขณะนี้อยู่ระหว่างการพิจาณาของคณะกรรมการกฤษฎีกา ก่อนจะมีการเสนอเข้าสภาผู้แทนราษฎรพิจารณาตามขั้นตอนออกกฎหมาย แต่แม้ยังไม่มีบทกฎหมายคุ้มครอง กระทรวงแรงงานก็มีหน้าที่ดูแลแรงงานทุกกลุ่ม จากปัญหาที่เกิดขึ้นไม่ได้นิ่งนอนใจ ได้ส่งพนักงานตรวจแรงงานลงพื้นที่เป็นคนกลางเจรจาระหว่างบริษัทกับกลุ่มไรเดอร์ ซึ่งทางบริษัทขอเวลาที่จะทบทวน 14 วัน เพื่อหาทางออกร่วมกัน ทั้งนี้ที่ผ่านมา กระทรวงแรงงาน พยายามที่จะเร่งรัดออกกฎหมายดังกล่าวออกมาโดยเร็ว เพื่อเป็นการยกระดับแรงงานไทยให้ได้รับสิทธิ ความเป็นธรรมในการประกอบอาชีพ มีความปลอดภัยในการทำงาน มีหลักประกันทางสังคมและสามารถรวมกลุ่มจัดตั้งเป็นองค์กร มีสัญญาการทำงานที่เป็นธรรมและที่สำคัญมีกองทุนเพื่อแรงงานนอกระบบใช้เป็นแหล่งเงินกู้มีทุนหมุนเวียนในการประกอบอาชีพ ซึ่งรัฐบาลให้ความสำคัญและได้กำหนดไทม์ไลน์เกี่ยวกับร่าง พ.ร.บ. ฉบับนี้ไว้แล้ว